“ออริจิ้น” มั่นใจเข้าเทรด 7 ต.ค.ยืนเหนือ IPO โบรกฯชูเป้า 12-12.5 บ.
"ออริจิ้น พร็อพเพอร์ตี้" หรือ ORI มั่นใจเข้าเทรด 7 ต.ค.นี้จังหวะดีคาดยืนเหนือ IPO ที่ 9.00 บ. หวังมาตรการอสังหาฯหนุน ทั้งนี้ จากบทวิเคราะห์โบรกฯให้ราคาเป้าหมายที่ 12.00-12.50 บ./หุ้น 
5 ต.ค. 2558

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า บริษัทมั่นใจหุ้นจะเข้าทำการซื้อขายในตลาดหลักทรัพย์ฯ ในวันที่ 7 ต.ค. 2558 จะสูงกว่าราคาจอง (IPO) ที่ 9.00 บาท เป็นจังหวะที่ดีที่ทีมวิเคราะห์ได้ประเมินไว้ช่วงสัปดาห์แรกของต.ค. และยังได้รอลุ้นมาตรการกระตุ้นภาคอสังหาริมทรัพย์
ประกอบกับปัจจัยเศรษฐกิจต่างประเทศค่อนข้างดีเมื่อสุดสัปดาห์ที่ผ่านมา ภาวะตลาดโดยรวมเอื้อต่อการเข้าเทรด ถือเป็นจังหวะดี อีกทั้งนักลงทุนสถาบันจองล้นกว่า 11 เท่า ทั้งนี้ จากบทวิเคราะห์ 4 โบรกฯให้ราคาเป้าหมายที่ 12.00-12.50 บาท/หุ้น
“มาตรการรัฐจะช่วยสินเชื่อดอกเบี้ยต่ำ (ซอฟต์โลน) เป็นไปได้สูงมาก เช่น เงื่อนไขน้อยลงดอกเบี้ยถูก 0% เป็นปัจจัยสำคัญ ส่วนฟรีค่าธรรมเนียมจดจำนอง เป็นส่วนประกอบรองลงมา”นายพีระพงศ์ กล่าว
ในแง่ปัจจัยพื้นฐานของบริษัท ยอดขาย 9 เดือน อยู่ที่ 4,000 ล้านบาท สิ้นปีก็น่าจะเกินเป้าที่ตั้งไว้ 5,000 ล้านบาท เติบโตจากปี 57 ที่ 2,500 ล้านบาท ขณะที่ยอดรับรู้รายได้ปีนี้ตั้งไว้ 4,000 ล้านบาท จากปีก่อนรายได้ 500 กว่าล้านบาท โดยครึ่งแรกทำได้แล้ว 1,080 ล้านบาท ปัจจุบันมียอดขายรอรับรู้รายได้ (แบล็อล็อก) 6,000 ล้านบาท ที่จะโอน แต่หลักๆ จะรับรู้ในปี 59
“ปีนี้เป้ายอดขาย 5,000 ล้านบาท แต่น่าจะเกินเพราะทำมาร์เก็ต รีเสริชดี เน้นทำเลใหม่ ถึงแม้ตลาดพรีเซลจะซบเซา แต่ผู้บุกเบิกทำเลใหม่ยอดขายดี อย่าง โครงการที่ศรีราชา ที่จะเปิดพรีเซล 17 ต.ค.ตอนนี้มียอดขายแล้ว 900 ล้านบาท จากมูลค่าโครงการ 2,000 ล้านบาท แสดงถึงทำเลใหม่ตอบรับดี และเรายังคงพัฒนาคอนโดฯตามแนวส่วนต่อขยายรถไฟฟ้าจาก 70 สถานี ตามเป้าจะขยายถึง 300 สถานี ยังมีโอกาสอีกมาก”
สำหรับในปี 59 ตามแผนตั้งเป้าเปิดโครงการใหม่ 6-7 โครงการ มูลค่าโครงการรวม 8,000 ล้านบาท เป็นคอนโดฯทั้งหมด มีที่ดินแล้ว 2 ใน 3 ซึ่งสูงกว่าปีนี้ที่ 6,000 ล้านบาท แต่ขอรอดูผลของมาตรการช่วยภาคอสังหาฯก่อน อาจเปิดโครงการเพิ่ม
โดยปี 59 ตั้งงบซื้อที่ดิน 1,000-1,500 ล้านบาท ยังเน้นแนวส่วนต่อขยายรถไฟฟ้า พร้อมตั้งเป้ายอดขายที่ 7,000 ล้านบาท และในปี 61 ตั้งเป้า 10,000 ล้านบาท
อนึ่ง บริษัทดำเนินประกอบธุรกิจพัฒนาอสังหาริมทรัพย์ประเภทคอนโดมิเนียม มีจำนวนหุ้นที่ IPO จำนวน 150,000,000 หุ้น โดยมีบริษัทหลักทรัพย์ กสิกรไทย จำกัด (มหาชน)ที่ปรึกษาทางการเงิน